CELEX: 32022R0246
Language: bg
Date: 2021-12-13 00:00:00
Title: Регламент за изпълнение (ЕС) 2022/246 на Комисията от 13 декември 2021 година за изменение на Регламент за изпълнение (ЕС) 2017/39 по отношение на заявленията за помощ, изплащането на помощта и проверките на място

22.2.2022   
               
               
                  BG
               
               
                  Официален вестник на Европейския съюз
               
               
                  L 41/8
               
            
         РЕГЛАМЕНТ ЗА ИЗПЪЛНЕНИЕ (ЕС) 2022/246 НА КОМИСИЯТА
         от 13 декември 2021 година
         за изменение на Регламент за изпълнение (ЕС) 2017/39 по отношение на заявленията за помощ, изплащането на помощта и проверките на място
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) № 1308/2013 на Европейския парламент и на Съвета от 17 декември 2013 г. за установяване на обща организация на пазарите на селскостопански продукти и за отмяна на регламенти (ЕИО) № 922/72, (ЕИО) № 234/79, (ЕО) № 1037/2001 и (ЕО) № 1234/2007 на Съвета (1), и по-специално член 25, буква б) от него,
         като взе предвид Регламент (ЕС) № 1306/2013 на Европейския парламент и на Съвета от 17 декември 2013 г. относно финансирането, управлението и мониторинга на общата селскостопанска политика и за отмяна на регламенти (ЕИО) № 352/78, (ЕО) № 165/94, (ЕО) № 2799/98, (ЕО) № 814/2000, (ЕО) № 1290/2005 и (ЕО) № 485/2008 на Съвета (2), и по-специално член 62, параграф 2, буква а) от него,
         като има предвид, че:
         
                     (1)
                  
                  
                     В член 4, параграф 6 от Регламент за изпълнение (ЕС) 2017/39 на Комисията (3) се предвижда, че сумите, декларирани в заявленията за помощ, трябва да бъдат подкрепени с документални доказателства за цените на доставените продукти, материали или услуги, както и с потвърждение за получаване или доказателство за плащане или равностойни на тях документи. Цените на продуктите, материалите или услугите не са от значение, когато се използва опростен вариант на разходите, и не са в съответствие с целите за опростяване и намаляване на административната тежест на опростените варианти на разходите. Поради това е целесъобразно да се установят различни изисквания за основаните на разходите системи и опростените варианти на разходите.
                  
               
                     (2)
                  
                  
                     В член 5 от Регламент за изпълнение (ЕС) 2017/39 се определят условията за изплащане на помощта. Изискваните документални доказателства включват – в случай на опростени варианти на разходите – доказателство за плащане за доставените и/или разпределените продукти и за доставените материали или услуги в рамките на съпътстващите образователни мерки, мониторинг, оценяване и популяризиране. Такива документални доказателства обаче не се изискват в случай на основани на разходите системи. Придобитият опит показва, че такова изискване не е от значение за изплащането на помощта, независимо дали се използва основана на разходите система или опростен вариант на разходите, и не е в съответствие с целите за опростяване и намаляване на административната тежест чрез опростени варианти на разходите. Поради това посоченото изискване следва да бъде премахнато.
                  
               
                     (3)
                  
                  
                     В съответствие с член 9, параграф 4 от Регламент за изпълнение (ЕС) 2017/39 административните проверки трябва да се допълват от проверки на място в случай на заявена помощ, свързана с доставката и разпределението на продукти и със съпътстващите образователни мерки. В член 10, параграф 1 от посочения регламент се съдържа неизчерпателен списък на проверките, които трябва да бъдат включени в проверките на място в случай на помощ, свързана с доставката и разпределението на продукти. С оглед на натрупания опит и в интерес на яснотата този неизчерпателен списък на проверките, които трябва да бъдат извършени, следва да бъде допълнен както за проверките на място в случай на заявена помощ, свързана с доставката и разпределението на продукти, така и за заявена помощ, свързана със съпътстващи образователни мерки.
                  
               
                     (4)
                  
                  
                     Поради това Регламент за изпълнение (ЕС) 2017/39 следва да бъде съответно изменен.
                  
               
                     (5)
                  
                  
                     Мерките, предвидени в настоящия регламент, са в съответствие със становището на Комитета за общата организация на селскостопанските пазари,
                  
               ПРИЕ НАСТОЯЩИЯ РЕГЛАМЕНТ:
         
            Член 1
            Регламент за изпълнение (ЕС) 2017/39 се изменя, както следва:
            
                        1)
                     
                     
                        в член 4, параграф 6 първата алинея се заменя със следното:
                        „Държавите членки определят документите, които да бъдат представени в подкрепа на заявленията за помощ. Сумите, декларирани в заявленията за помощ, се подкрепят с документални доказателства за:
                        
                                    а)
                                 
                                 
                                    цената на доставените продукти, материали или услуги, както и с потвърждение за получаване или доказателство за плащане или равностойни на тях документи; или
                                 
                              
                                    б)
                                 
                                 
                                    доставката и/или разпределението на количествата за целите на схемата за училищата, ако държавата членка разрешава използването на стандартни таблици за единичните разходи, финансирането по единни ставки и/или еднократни суми.“;
                                 
                              
                  
                        2)
                     
                     
                        член 5 се изменя, както следва:
                        
                                    а)
                                 
                                 
                                    в параграф 1 буква б) се заменя със следното:
                                    
                                                „б)
                                             
                                             
                                                ако държавата членка разрешава използването на стандартни таблици за единичните разходи, финансирането по единни ставки и/или еднократни суми — при представяне на доказателства, че количествата са били доставени и/или разпределени за целите на схемата за училищата.“;
                                             
                                          
                              
                                    б)
                                 
                                 
                                    параграф 2 се заменя със следното:
                                    
                                       „2.   Помощ за съпътстващи образователни мерки, мониторинг, оценяване и популяризиране се изплаща само при доставката на съответните материали или услуги и при представяне на съответните документални доказателства, изисквани от компетентния орган, или, ако държавата членка разрешава използването на стандартни таблици за единичните разходи, финансирането по единни ставки и/или еднократни суми — при представяне на доказателства, че материалът или услугите са доставени.“;
                                    
                                 
                              
                  
                        3)
                     
                     
                        в член 10 параграф 1 се заменя със следното:
                        
                           „1.   Проверките на място включват по-специално проверка на:
                           
                                       а)
                                    
                                    
                                       отчетността, предвидена в член 6 от Делегиран регламент (ЕС) 2017/40, чрез потвърждаване и допълване на административните проверки със съответната документация, включваща финансови документи като например фактури за покупка и продажба, известия за доставка, извлечения от банкови сметки или друго доказателство за плащане, както и техните записи в счетоводната документация;
                                    
                                 
                                       б)
                                    
                                    
                                       използването на продуктите в съответствие с Регламент (ЕС) № 1308/2013, Делегиран регламент (ЕС) 2017/40 и настоящия регламент;
                                    
                                 
                                       в)
                                    
                                    
                                       прилагането на съпътстващи образователни мерки в подкрепа на разпространението на продукти, когато проверката на място се извършва в помещенията на учебното заведение или когато проверката на място се отнася до помощ, за която са подадени заявления, свързана със съпътстващи образователни мерки;
                                    
                                 
                                       г)
                                    
                                    
                                       използването на подходящи инструменти за популяризиране, когато проверката на място се извършва в помещенията на учебното заведение.“
                                    
                                 
                     
                  
         
            Член 2
            Настоящият регламент влиза в сила на третия ден след деня на публикуването му в Официален вестник на Европейския съюз.
            
         
         
            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 13 декември 2021 година.
            
               
                  За Комисията
               
               
                  Председател
               
               Ursula VON DER LEYEN
            
         
         
            (1)  ОВ L 347, 20.12.2013 г., стр. 671.
         
            (2)  ОВ L 347, 20.12.2013 г., стр. 549.
         
            (3)  Регламент за изпълнение (ЕС) 2017/39 на Комисията от 3 ноември 2016 г. относно правилата за прилагане на Регламент (ЕС) № 1308/2013 на Европейския парламент и на Съвета по отношение на помощта от Съюза за доставка на плодове и зеленчуци, банани и мляко в учебните заведения (ОВ L 5, 10.1.2017 г., стр. 1).